Pta-man betrap ‘inbreker’ in bed toe hy tuiskomDie ‘inbreker’ op Deon se bed. Foto: Verskaf ŉ Jong musikant van Pretoria het Maandagaand ŉ ongewone verrassing gekry toe hy saam met sy ma en suster by hul huis in Sinoville in Pretoria aangekom het. Deon Roos (26), het saam met sy ma en suster gaan uiteet. “Toe ons by die huis kom, het die buitehek oopgestaan. Ons is hierna by die agterdeur in. My ma het van daai swaaideurtjies tussen haar kamer en die badkamer en ons het gesien een van hulle hang skeef. Ek het gedink een van die skarniertjies het dalk uitgeval.” Volgens Deon het sy suster hierna grappenderwys gesê hy moet deur die huis stap en seker maak als is reg. “Ek is na haar kamer en daar was niks. Maar toe ek verby my kamer loop, sien ek iemand lê op my bed.” Deon sê hy het aanvanklik groot geskrik en gedink dis dalk iemand wat hy ken. Polisiebeamptes in die huis. Foto: Verskaf “Ek het toe gesien dit is definitief nie iemand wat ek ken nie en ek het hom probeer wakker maak. Ek het toe besef dit is beter om hom nie wakker te maak nie en eerder die polisie te bel.” Polisiebeamptes was kort daarna op die toneel. “Hulle het met hul groot gewere in die huis ingestap en gevra waar is hy. Ek sê toe hy is in my kamer en hy slaap.” Volgens Deon het die beamptes sowat 10 minute gespook om die man wakker te kry. “Hulle het water oor hom uitgegooi om hom te probeer wakker kry. Hy het elke keer bietjie wakker geword en hulle geskop.” Die beamptes kon uiteindelik daarin slaag om hom wakker te kry, waarna hy in hegtenis geneem is. Ao. Johan van Dyk, woordvoerder van die Sinoville-polisie, het aan Maroela Media bevestig ŉ 54-jarige man is op die toneel in hegtenis geneem. Die stukkende traliehek. Foto: Verskaf “Hy is na die selle by die Pretoria-Noord-polisiestasie geneem en sal daar aangehou word totdat hy Woensdag in die Pretoria-Noord-landdroshof verskyn,” het Van Dyk gesê. Hy het bygevoeg hoewel niks gesteel is nie, word die man aangekla van huisbraak met die opset om ŉ onbekende misdaad te pleeg. Volgens Van Dyk het dit voorgekom of die verdagte onder die invloed van alkohol was. Volgens Deon het hulle eers later gesien die traliehek by die voordeur is afgebreek. “Ons het dit aanvanklik nie gesien nie, want ons kon nie die voordeur sien waar ons ingegaan het nie.” Deon sê sy Macbook-skootrekenaar het nog op die bed gelê. Deon het ŉ foto van die man op sy bed, die stukkende hek en die polisiebeamptes op Facebook gelaai waar dit soos ŉ veldbrand versprei het. “Wie breek in om te slaap?” het hy by die foto’s geskryf. Volgens Deon sal hulle seker later presies uitvind hoekom die man op sy bed gelê het en sal dit dalk dan sin maak. “Ons het bietjie gelag omdat ons nie verstaan het wat aangaan nie. Dis sekerlik nie ŉ ou wat sommer in huise gaan rondlê nie.”